CELEX: 32019D1862
Language: da
Date: 2019-11-06 00:00:00
Title: Kommissionens Afgørelse (EU) 2019/1862 af 6. november 2019 om interne regler vedrørende underretning af registrerede og begrænsning af visse af deres rettigheder i forbindelse med Kommissionens behandling af personoplysninger i EU-ordningen, der skal forebygge, afværge og standse ulovligt, urapporteret og ureguleret fiskeri

7.11.2019   
               
               
                  DA
               
               
                  Den Europæiske Unions Tidende
               
               
                  L 286/17
               
            
         KOMMISSIONENS AFGØRELSE (EU) 2019/1862
         af 6. november 2019
         om interne regler vedrørende underretning af registrerede og begrænsning af visse af deres rettigheder i forbindelse med Kommissionens behandling af personoplysninger i EU-ordningen, der skal forebygge, afværge og standse ulovligt, urapporteret og ureguleret fiskeri
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 249, stk. 1, og
         ud fra følgende betragtninger:
         
                     (1)
                  
                  
                     Under hensyntagen til Unionens internationale forpligtelser til at sikre en bæredygtig forvaltning af havets biologiske ressourcer (1) er der ved Rådets forordning (EF) nr. 1005/2008 (2) indført en ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri). Ved Kommissionens forordning (EF) nr. 1010/2009 (3) fastsættes der nærmere gennemførelsesbestemmelser til Rådets forordning (EF) nr. 1005/2008. Ordningen, der skal forebygge, afværge og standse IUU-fiskeri, udgør et vigtigt element i Unionens fælles fiskeripolitik (4) og er derfor et vigtigt mål af almen interesse for Unionen og EU's medlemsstater.
                  
               
                     (2)
                  
                  
                     I henhold til artikel 25-28 i forordning (EF) nr. 1005/2008 foretager Kommissionen analyser for at identificere fiskerfartøjer, der udøver IUU-fiskeri, og i henhold til artikel 31-33 i forordning (EF) nr. 1005/2008 følger Kommissionen procedurer for at identificere ikke-samarbejdende tredjelande, for så vidt angår bekæmpelse af IUU-fiskeri. I henhold til artikel 51 i forordning (EF) nr. 1005/2008 og artikel 49 og 50 i forordning (EF) nr. 1010/2009 kommunikerer og udveksler Kommissionen og medlemsstaterne oplysninger for at fremme medlemsstaternes håndhævelse af forordning (EF) nr. 1005/2008. I henhold til artikel 51 i forordning (EF) nr. 1005/2008 og artikel 51 i forordning (EF) nr. 1010/2009 kan de udveksle oplysninger om IUU-fiskeri med tredjelande og internationale organisationer. Kommissionens analyser og procedurer, informationsudveksling med medlemsstater og med tredjelande eller internationale organisationer kan fokusere på fiskerfartøjer, herunder deres ejere og, hvis det er relevant, deres operatører, som kan være juridiske eller fysiske personer, samt på tredjelande.
                  
               
                     (3)
                  
                  
                     Under analyserne og procedurerne og med henblik på gensidig bistand i henhold til artikel 51 i forordning (EF) nr. 1005/2008 og artikel 49, 50 og 51 i forordning (EF) nr. 1010/2009 i forbindelse med påstået IUU-fiskeri behandles der uundgåeligt personoplysninger som omhandlet i artikel 3, stk. 1, i Europa-Parlamentets og Rådets forordning (EU) 2018/1725 (5). Kommissionen er nødt til at behandle sådanne data for at kunne udføre de opgaver, den som offentlig myndighed er betroet i henhold til forordning (EF) nr. 1005/2008 og forordning (EF) nr. 1010/2009. De analyser og procedurer, der gennemføres med hensyn til IUU-fiskeri, er kontrol-, inspektions- eller reguleringsfunktioner i forbindelse med offentlig myndighedsudøvelse i de tilfælde, der er omhandlet i artikel 25, stk. 1, litra c), g) og h), i forordning (EU) 2018/1725.
                  
               
                     (4)
                  
                  
                     Med henblik på sine analyser og procedurer, bistand og oplysninger til medlemsstater samt oplysninger, der er udvekslet med tredjelande eller organisationer angående IUU-fiskeri, behandler Kommissionen oplysninger, der er erhvervet eller modtaget fra juridiske personer, fysiske personer, medlemsstaternes myndigheder (såsom de kompetente nationale myndigheder, der er meddelt Kommissionen i henhold til artikel 15, stk. 2, artikel 17, stk. 8, artikel 21, stk. 3, og artikel 39, stk. 4, i forordning (EF) nr. 1005/2008), tredjelandes, navnlig flagstaters, myndigheder samt internationale organer og organisationer, navnlig regionale fiskeriforvaltningsorganisationer og -ordninger. Under sine analyser og procedurer kan Kommissionen også behandle behørigt dokumenterede oplysninger, der er erhvervet eller modtaget fra offentligt tilgængelige kilder, fra anonyme kilder (såsom informanter) eller identificerede kilder (f.eks. borgere, ikke-statslige organisationer, virksomheder i fiskerisektoren), der har behov for beskyttelse af deres identitet.
                  
               
                     (5)
                  
                  
                     Kommissionen videregiver oplysninger og sine analyser til medlemsstaternes kompetente myndigheder og andre myndigheder og organer i forbindelse med bilateralt eller multilateralt samarbejde med medlemsstater eller tredjelandes myndigheder og organisationer, navnlig regionale fiskeriforvaltningsorganisationer eller -ordninger, som påkrævet i henhold til forordning (EF) nr. 1005/2008 og forordning (EF) nr. 1010/2009 eller som nødvendigt og hensigtsmæssigt i forbindelse med analyser og procedurer. Den anmoder flagstater eller flagmedlemsstater om at træffe foranstaltninger og fremsende oplysninger om formodet IUU-fiskeri til ejerne og i givet fald om et fartøjs operatører for at beskytte et fartøjs ejeres og operatørers ret til forsvar og sikre en effektiv og virkningsfuld anvendelse af EU's regler til at forebygge, afværge og standse IUU-fiskeri.
                  
               
                     (6)
                  
                  
                     Inden Kommissionen formelt identificerer fartøjer, der formodes at udøve IUU-fiskeri, og indleder procedurer med henblik på at placere et fartøj på Unionens liste over IUU-fartøjer, og inden Kommissionen formelt identificerer tredjelande, som den betragter som ikke-samarbejdende tredjelande, for så vidt angår bekæmpelse af IUU-fiskeri, behandles der personoplysninger, som omhandlet i artikel 3, stk. 3, i forordning (EU) 2018/1725, i forbindelse med analyser og procedurer vedrørende IUU-fiskeri. Behandlingen fortsætter under analyserne og procedurerne, dialogerne med tredjelandes myndigheder og selv efter analysernes og procedurernes afslutning (f.eks. med henblik på at vurdere behovet for at indlede nye analyser og procedurer som følge af nye oplysninger fremsendt til Kommissionen). Med hensyn til personoplysninger, der udveksles med medlemsstater, tredjelande eller internationale organisationer, foregår behandlingen af personoplysninger fra det tidspunkt, hvor Kommissionen modtager oplysningerne, under de analyser, der foretages af medlemsstater, tredjelande eller internationale organisationer, og selv derefter. Oplysningerne opbevares, så længe det er nødvendigt for at fuldende analyser og procedurer, der gennemføres i medlemsstater, tredjelande og internationale organisationer. De kan undtagelsesvis opbevares derefter, hvis det er nødvendigt for at sikre opfyldelsen af Unionens forpligtelser.
                  
               
                     (7)
                  
                  
                     De kategorier af personoplysninger, der behandles af Kommissionen, omfatter identifikation og kontaktoplysninger, professionelle oplysninger og oplysninger, der vedrører eller bringes i forbindelse med genstanden for analyserne eller proceduren, navnlig oplysninger om fiskerfartøjer, deres geografiske position og fiskeriaktiviteter, oplysninger om fartøjsejere, fartøjsførere og besætningsmedlemmer, oplysninger om personer, der er involveret i forarbejdning og markedsføring af fiskevarer, samt oplysninger om informanter.
                  
               
                     (8)
                  
                  
                     Personoplysningerne lagres i et sikret elektronisk eller fysisk miljø for at forhindre ulovlig adgang til eller videregivelse af oplysninger til personer, der ikke behøver at kende til dem (»need to know«). Personoplysningerne opbevares i de tjenester, der er ansvarlige for maritime anliggender og fiskeri i Kommissionen, og som har ansvaret for analyser og procedurer og ydelse af bistand og oplysninger til medlemsstater, tredjelande og internationale organisationer, så længe det er nødvendigt for udførelsen af analyserne og procedurerne og analyserne i medlemsstater, tredjelande og internationale organisationer med henblik på at håndtere tilfælde af formodet IUU-fiskeri og opfølgende analyser samt i den administrative opbevaringsperiode, der følger efter den endelige afslutning af sagen (6).
                  
               
                     (9)
                  
                  
                     Under udførelsen af sine opgaver er Kommissionen forpligtet til at overholde fysiske personers rettigheder med hensyn til behandling af personoplysninger, jf. artikel 8, stk. 1, i Den Europæiske Unions charter om grundlæggende rettigheder og EUF-traktatens artikel 16, stk. 1, samt de rettigheder, der er indført ved forordning (EU) 2018/1725. Samtidig har Kommissionen særlige forpligtelser i henhold til forordning (EF) nr. 1005/2008 til at forebygge, afværge og standse IUU-fiskeri, hvilket kræver, at Kommissionen foretager analyser og følger procedurer under overholdelse af fortroligheds- og tavshedspligt (7) samt retten til at forsvare sig for fysiske eller juridiske personer, der er genstand for analyser og procedurer (8).
                  
               
                     (10)
                  
                  
                     I visse tilfælde er det nødvendigt at forene de registreredes rettigheder i henhold til forordning (EU) 2018/1725 med behovene for at udføre analyser og procedurer med hensyn til IUU-fiskeri samt at sikre, at andre registreredes grundlæggende rettigheder og frihedsrettigheder overholdes fuldt ud. Med henblik herpå fastsættes det i artikel 25 i forordning (EU) 2018/1725, at Kommissionen har mulighed for at begrænse anvendelsen af artikel 14-17, 19, 20 og 35 i forordning (EU) 2018/1725, samt artikel 4 heri, for så vidt som forordningens bestemmelser svarer til de rettigheder og forpligtelser, der er fastsat i forordningens artikel 14-17, 19 og 20.
                  
               
                     (11)
                  
                  
                     I henhold til Unionens fælles fiskeripolitik skal Kommissionen anvende EU-reglerne effektivt og virkningsfuldt for at forebygge, afværge og standse IUU-fiskeri. For at gøre dette, og samtidig overholde standarderne for beskyttelse af personoplysninger i henhold til forordning (EU) 2018/1725, er det nødvendigt at vedtage interne regler, hvorefter Kommissionen kan begrænse de registreredes rettigheder i overensstemmelse med artikel 25 i forordning (EU) 2018/1725.
                  
               
                     (12)
                  
                  
                     Disse interne regler bør omfatte enhver behandling af oplysninger, der udføres af Kommissionen i forbindelse med udøvelsen af dens beføjelser og forpligtelser i henhold til forordning (EF) nr. 1005/2008 og forordning (EF) nr. 1010/2009. Disse regler bør finde anvendelse på behandling af oplysninger, der gennemføres i forløbet med analyser og procedurer vedrørende IUU-fiskeri, fra det tidspunkt, hvor Kommissionen modtager de personoplysninger, der kan være relevante for identifikation af fiskerfartøjer, der udøver IUU-fiskeri, eller identifikation af ikkesamarbejdende tredjelande, i forbindelse med de analyser og procedurer og den dialog, der føres med tredjelandes myndigheder, og også derefter, når fartøjer eller tredjelande formelt er blevet identificeret i henhold til artikel 27 eller 33 i forordning (EF) nr. 1005/2008, hvis det er nødvendigt for opfølgende analyser eller for at sikre opfyldelsen af Unionens forpligtelser.
                  
               
                     (13)
                  
                  
                     Disse interne regler bør ikke længere gælde for behandling af personoplysninger, der er meddelt registrerede i overensstemmelse med artikel 26, stk. 2, litra d), eller stk. 3, litra d), og artikel 27, stk. 6, litra a), i forordning (EF) nr. 1005/2008. For så vidt angår behandling af personoplysninger, der udføres med henblik på bistand til medlemsstater, og oplysninger, der udveksles med tredjelande og organisationer, bør disse regler finde anvendelse fra det tidspunkt, hvor Kommissionen modtager de personoplysninger, som den efterfølgende stiller til rådighed for medlemsstater, tredjelande eller internationale organisationer indtil og under de analyser og procedurer, som medlemsstater, tredjelande eller internationale organisationer udfører for at håndtere tilfælde af formodet IUU-fiskeri, og også derefter, hvis det er nødvendigt for opfølgende analyser, og hvis det er nødvendigt for at sikre opfyldelse af Unionens forpligtelser.
                  
               
                     (14)
                  
                  
                     For at efterkomme artikel 14, 15 og 16 i forordning (EU) 2018/1725 bør Kommissionen underrette alle enkeltpersoner om de af dens aktiviteter, der indebærer behandling af deres personoplysninger og af deres rettigheder på en gennemsigtig og sammenhængende måde i form af databeskyttelsesmeddelelser, der offentliggøres på Kommissionens websted. Hvor det er relevant, bør Kommissionen indføre yderligere sikkerhedsforanstaltninger for at sikre, at de registrerede underrettes individuelt i et passende format.
                  
               
                     (15)
                  
                  
                     Med mindre andet er fastsat i artikel 14, stk. 5, og artikel 16, stk. 5, i forordning (EU) 2018/1725, har Kommissionen på grundlag af artikel 25 i nævnte forordning mulighed for at begrænse formidlingen af oplysninger til de registrerede om behandlingen af deres personoplysninger og anvendelsen af deres andre rettigheder med henblik på at beskytte Kommissionens beføjelser til at foretage analyser og procedurer i henhold til forordning (EF) nr. 1005/2008. I denne forbindelse kan det være nødvendigt, at Kommissionen begrænser anvendelsen af disse rettigheder og forpligtelser i henhold til nævnte forordnings artikel 25, stk. 1, litra c) og g), hvis formålet med dens tilsyns-, inspektions- eller reguleringsfunktioner i forbindelse med en effektiv gennemførelse af Unionens fælles fiskeripolitik bringes i fare.
                  
               
                     (16)
                  
                  
                     Desuden kan Kommissionen for at bevare et effektivt samarbejde være nødsaget til at begrænse anvendelsen af de registreredes rettigheder for at beskytte behandlingen i andre af Unionens institutioner, organer, kontorer og agenturer eller hos medlemsstaternes myndigheder. Kommissionen kan gøre dette i en situation, hvor formålet med en sådan begrænsning iværksat af en anden af Unionens institutioner, organer, kontorer eller agenturer eller af en medlemsstats myndighed ville blive bragt i fare, hvis Kommissionen ikke anvendte en tilsvarende begrænsning med hensyn til de samme personoplysninger. Med henblik herpå bør Kommissionen rådføre sig med de pågældende institutioner, organer, kontorer, agenturer og myndigheder om det relevante grundlag for indførelse af begrænsninger samt disses nødvendighed og proportionalitet.
                  
               
                     (17)
                  
                  
                     Det kan også være nødvendigt for Kommissionen at begrænse udleveringen af oplysninger til de registrerede og anvendelsen af andre af de registreredes rettigheder i forbindelse med personoplysninger, der modtages fra tredjelande eller internationale organisationer, med henblik på at samarbejde med disse lande eller organisationer og dermed beskytte et vigtigt mål i Unionens almene interesse, som omhandlet i artikel 25, stk. 1, litra c), i forordning (EU) 2018/1725. I visse tilfælde kan den registreredes grundlæggende rettigheder imidlertid tilsidesætte hensynet til det internationale samarbejde.
                  
               
                     (18)
                  
                  
                     Desuden kan Kommissionen være nødsaget til at begrænse udleveringen af oplysninger til de registrerede og anvendelsen af registreredes andre rettigheder i forbindelse med personoplysninger modtaget fra anonyme eller identificerede kilder (såsom informanter), der kræver beskyttelse af deres rettigheder og frihedsrettigheder, jf. artikel 25, stk. 1, litra h), i forordning (EU) 2018/1725.
                  
               
                     (19)
                  
                  
                     Kommissionen har derfor fastsat, at de hensyn, der er anført i artikel 25, stk. 1, litra c), g) og h), i forordning (EU) 2018/1725, kan udgøre begrundelser for begrænsninger, som det kan være nødvendigt at anvende på behandling af oplysninger, der udføres inden for rammerne af Kommissionens analyser og procedurer med hensyn til IUU-fiskeri.
                  
               
                     (20)
                  
                  
                     Enhver begrænsning, der anvendes på grundlag af denne afgørelse, bør være nødvendig og forholdsmæssig under hensyntagen til risiciene for registreredes rettigheder og frihedsrettigheder.
                  
               
                     (21)
                  
                  
                     Kommissionen bør behandle alle begrænsninger på en gennemsigtig måde og registrere enhver anvendelse i det tilhørende registreringssystem.
                  
               
                     (22)
                  
                  
                     Den registeransvarlige er Kommissionen, der handler gennem sin tjenestegren for maritime anliggender og fiskeri, som har ansvaret for de analyser og procedurer, der gennemføres med hensyn til IUU-fiskeri, og yder bistand til medlemsstater og giver oplysninger til tredjelande og internationale organisationer om påstået IUU-fiskeri.
                  
               
                     (23)
                  
                  
                     I henhold til artikel 25, stk. 8, i forordning (EU) 2018/1725, kan den dataansvarlige udsætte eller afstå fra at give oplysninger om årsagerne til anvendelsen af en begrænsning til den registrerede, hvis udleveringen af disse oplysninger på nogen måde ville være til skade for formålet med begrænsningen. Dette gælder navnlig begrænsninger af de rettigheder, der er omhandlet i artikel 16 og 35 i nævnte forordning.
                  
               
                     (24)
                  
                  
                     Kommissionen bør jævnligt evaluere de indførte begrænsninger for at sikre, at de registreredes ret til at blive informeret, jf. artikel 16 og 35 i forordning (EU) 2018/1725, kun begrænses, så længe begrænsningerne er nødvendige, for at Kommissionen kan udføre analyser og procedurer vedrørende IUU-fiskeri.
                  
               
                     (25)
                  
                  
                     Hvis andre af de registreredes rettigheder begrænses, bør den registeransvarlige i hvert enkelt tilfælde vurdere, om det vil være til skade for formålet at underrette om begrænsningen.
                  
               
                     (26)
                  
                  
                     Kommissionens databeskyttelsesansvarlige bør foretage en uafhængig evaluering af anvendelsen af begrænsninger med henblik på at sikre, at denne afgørelse overholdes.
                  
               
                     (27)
                  
                  
                     Denne afgørelse er vedtaget med henblik på artikel 25 i forordning (EU) 2018/1725 og bør træde i kraft på tredjedagen efter offentliggørelsen i Den Europæiske Unions Tidende for at gøre det umiddelbart muligt for Kommissionen at begrænse anvendelsen af visse rettigheder og forpligtelser i overensstemmelse med artikel 25 i forordning (EU) 2018/1725 for ikke at bringe analyser og procedurer i forbindelse med IUU-fiskeri i fare.
                  
               
                     (28)
                  
                  
                     Den Europæiske Tilsynsførende for Databeskyttelse er blevet hørt og afgav udtalelse den 17. juli 2019 —
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            
               1.   I denne afgørelse fastsættes de regler, som gælder for Kommissionens underretning af registrerede om behandlingen af deres oplysninger i overensstemmelse med artikel 14, 15 og 16 i forordning (EU) 2018/1725 i forbindelse med EU-ordningen, der skal forebygge, afværge og standse ulovligt, urapporteret og ureguleret fiskeri.
            
            
               2.   I afgørelsen fastsættes også betingelserne for, hvornår Kommissionen kan begrænse anvendelsen af artikel 4, 14-17, 19, 20 og 35 i forordning (EU) 2018/1725 i henhold til forordningens artikel 25, stk. 1, litra c), g) og h), i forbindelse med denne ordning.
            
            
               3.   Denne afgørelse finder anvendelse på Kommissionens behandling af personoplysninger med henblik på eller i forbindelse med de aktiviteter, der udføres for at varetage Kommissionens opgaver med gennemførelse af analyser og procedurer samt gensidig bistand i forbindelse med påstået IUU-fiskeri i henhold til forordning (EF) nr. 1005/2008 og (EF) nr. 1010/2009.
               Denne afgørelse finder ikke anvendelse på Kommissionens behandling af personoplysninger, der er meddelt ejeren og eventuelt operatøren af fiskerfartøjet i henhold til artikel 26, stk. 2, litra d), eller stk. 3, litra d), og artikel 27, stk. 6, litra a), i forordning (EF) nr. 1005/2008.
               Denne afgørelse finder anvendelse på følgende kategorier af personoplysninger:
               
                           a)
                        
                        
                           identifikations- og kontaktoplysninger
                        
                     
                           b)
                        
                        
                           professionelle oplysninger
                        
                     
                           c)
                        
                        
                           et fartøjs aktiviteter eller aktiviteter vedrørende et fartøj, dets position og bevægelser, fiskeri eller fiskerirelaterede aktiviteter
                        
                     
                           d)
                        
                        
                           oplysninger om fartøjsejere og -operatører (position eller stilling), fartøjsførere og besætningsmedlemmer
                        
                     
                           e)
                        
                        
                           oplysninger om personer, der er involveret i transport, oplagring, forarbejdning og afsætning af fiskevarer i hele forsyningskæden
                        
                     
                           f)
                        
                        
                           oplysninger om informanter
                        
                     
                           g)
                        
                        
                           alle andre data vedrørende genstanden for de relevante analyser og procedurer.
                        
                     
         
         
            Artikel 2
            Gældende undtagelser og begrænsninger
            
               1.   Når Kommissionen udøver sine pligter med hensyn til den registreredes rettigheder i henhold til forordning (EU) 2018/1725, skal den overveje, om en eller flere af undtagelserne i denne forordning finder anvendelse.
            
            
               2.   Hvis udøvelsen af de rettigheder og forpligtelser, der er fastsat i artikel 14-17, 19, 20 og 35 i forordning (EU) 2018/1725, i forbindelse med Kommissionens behandling af personoplysninger vil kunne bringe formålet med Kommissionens analyser og procedurer vedrørende IUU-fiskeri i fare, herunder ved at afsløre Kommissionens redskaber og metoder, eller vil kunne påvirke andre registreredes rettigheder og frihedsrettigheder, kan Kommissionen begrænse anvendelsen af:
               
                           a)
                        
                        
                           artikel 14-17, 19, 20 og 35 i forordning (EU) 2018/1725 samt
                        
                     
                           b)
                        
                        
                           princippet om gennemsigtighed, jf. artikel 4, stk. 1, litra a), i nævnte forordning, for så vidt som bestemmelserne heri svarer til de rettigheder og forpligtelser, der er fastsat i artikel 14-17, 19, 20 og 35 i forordning (EU) 2018/1725.
                        
                     
            
               3.   Kommissionen kan begrænse de rettigheder og forpligtelser, der er omhandlet i stk. 2, med hensyn til personoplysninger indhentet fra EU's andre institutioner, organer, agenturer og kontorer, kompetente myndigheder i medlemsstater eller tredjelande, internationale organisationer eller identificerede kilder i følgende tilfælde:
               
                           a)
                        
                        
                           hvis udøvelsen af disse rettigheder og forpligtelser med hensyn til personoplysninger, der er indhentet fra en anden EU-institution, et andet EU-organ, agentur eller -kontor, kan begrænses af denne anden EU-institution, dette andet EU-organ, -agentur eller -kontor på grundlag af de retsakter, der er omhandlet i artikel 25 i forordning (EU) 2018/1725, eller i overensstemmelse med kapitel IX i denne forordning, med Europa-Parlamentets og Rådets forordning (EU) 2016/794 (9) eller med Rådets forordning (EU) 2017/1939 (10)
                           
                        
                     
                           b)
                        
                        
                           hvis udøvelsen af disse rettigheder og forpligtelser med hensyn til personoplysninger indhentet fra en medlemsstats kompetente myndighed kan begrænses af denne medlemsstats kompetente myndigheder på grundlag af de retsakter, der er omhandlet i artikel 23 i Europa-Parlamentets og Rådets forordning (EU) 2016/679 (11), eller på grundlag af nationale foranstaltninger til gennemførelse af artikel 13, stk. 3, artikel 15, stk. 3, eller artikel 16, stk. 3, i Europa-Parlamentets og Rådets direktiv (EU) 2016/680 (12)
                           
                        
                     
                           c)
                        
                        
                           hvis udøvelsen af disse rettigheder og forpligtelser kan bringe Kommissionens samarbejde med tredjelande eller internationale organisationer i fare, hvad angår IUU-fiskeri.
                        
                     Inden der anvendes begrænsninger i de tilfælde, der er nævnt i første afsnit, litra a) og b), skal Kommissionen høre de relevante EU-institutioner, -organer, -agenturer eller kompetente myndigheder i medlemsstaterne, medmindre det er klart for Kommissionen, at anvendelsen af en begrænsning er fastsat ved en af de retsakter, der er nævnt i disse litraer.
               Første afsnit, litra c), finder ikke anvendelse, hvis den registreredes interesser eller grundlæggende rettigheder og frihedsrettigheder går forud for Kommissionens interesse i at samarbejde med tredjelande eller internationale organisationer.
            
            
               4.   Stk. 1, 2 og 3 berører ikke:
               
                           a)
                        
                        
                           anvendelsen af andre kommissionsafgørelser vedrørende interne regler om underretning af registrerede og begrænsning af visse rettigheder i henhold til artikel 25 i forordning (EU) 2018/1725
                        
                     
                           b)
                        
                        
                           artikel 23 i Kommissionens forretningsorden.
                        
                     Stk. 2 og 3 finder anvendelse, jf. dog denne afgørelses artikel 3 og 7.
            
            
               5.   Enhver begrænsning af anvendelsen af rettigheder og forpligtelser, jf. stk. 2, skal være nødvendig og forholdsmæssig under hensyntagen til risiciene for registreredes rettigheder og frihedsrettigheder.
            
         
         
            Artikel 3
            Underretning af registrerede
            
               1.   Kommissionen offentliggør databeskyttelsesmeddelelser på sit websted, hvorved alle registrerede oplyses om dens aktiviteter, der indebærer behandling af personoplysninger, med henblik på analyser og procedurer vedrørende IUU-fiskeri. Hvor det er relevant, sikrer Kommissionen, at de registrerede underrettes individuelt i et passende format.
            
            
               2.   Når Kommissionen helt eller delvist begrænser udlevering af oplysninger til registrerede, hvis personoplysninger behandles med henblik på analyser og procedurer vedrørende IUU-fiskeri, indfører og registrerer den årsagerne til begrænsningen i overensstemmelse med artikel 6.
            
         
         
            Artikel 4
            Den registreredes indsigtsret, ret til sletning og ret til begrænsning af behandling
            
               1.   Hvis Kommissionen helt eller delvis begrænser registreredes ret til indsigt i personoplysninger, ret til sletning eller ret til begrænsning af behandling, jf. henholdsvis artikel 17, 19 og 20 i forordning (EU) 2018/1725, underretter den i sit svar på anmodningen om indsigt, sletning eller begrænsning af behandlingen den pågældende registrerede
               
                           a)
                        
                        
                           om den anvendte begrænsning og om hovedårsagerne hertil samt
                        
                     
                           b)
                        
                        
                           om muligheden for når som helst at klage til Den Europæiske Tilsynsførende for Databeskyttelse eller at indbringe en sag for Den Europæiske Unions Domstol.
                        
                     
            
               2.   Underretning om årsagerne til den begrænsning, der er omhandlet i stk. 1, kan udsættes, udelades eller afvises, så længe det vil være til skade for formålet med begrænsningen at videregive dem.
            
            
               3.   Kommissionen dokumenterer og registrerer årsagerne til begrænsningen i henhold til denne afgørelses artikel 6.
            
            
               4.   Hvis retten til indsigt helt eller delvist begrænses, har den registrerede ret til at udøve sin ret til indsigt i henhold til artikel 25, stk. 6, 7 og 8, i forordning (EU) 2018/1725. Den registrerede kan indgive klage til Den Europæiske Tilsynsførende for Databeskyttelse, hvis vedkommende mener, at hans/hendes rettigheder uretmæssigt er blevet krænket eller begrænset.
            
         
         
            Artikel 5
            Underretning af registrerede om brud på persondatasikkerheden
            Hvis Kommissionen begrænser meddelelsen af et brud på persondatasikkerheden til den registrerede, jf. artikel 35 i forordning (EU) 2018/1725, dokumenterer og registrerer den årsagerne til begrænsningen i henhold til denne afgørelses artikel 6.
         
         
            Artikel 6
            Dokumentering og registrering af begrænsninger
            
               1.   Kommissionen dokumenterer årsagerne til enhver begrænsning, der anvendes i henhold til denne afgørelse, herunder en vurdering af begrænsningens nødvendighed og proportionalitet, under hensyntagen til de relevante elementer i artikel 25, stk. 2, i forordning (EU) 2018/1725.
            
            
               2.   Det skal af dokumenteringen fremgå, hvordan den pågældende registreredes udøvelse af en rettighed vil kunne bringe formålet med Kommissionens analyser og procedurer med hensyn til IUU-fiskeri eller restriktioner, der anvendes i henhold til denne afgørelses artikel 2, stk. 2 eller 3, i fare eller være til skade for andre registreredes rettigheder og frihedsrettigheder.
            
            
               3.   Dokumenteringen og, hvor det er relevant, det materiale, der indeholder de underliggende faktiske og retlige elementer, skal registreres. Det stilles efter anmodning til rådighed for Den Europæiske Tilsynsførende for Databeskyttelse.
            
         
         
            Artikel 7
            Begrænsningernes varighed
            
               1.   De begrænsninger, der er omhandlet i artikel 3, 4 og 5, finder fortsat anvendelse, så længe årsagerne hertil gælder.
            
            
               2.   Når årsagerne til en begrænsning som omhandlet i artikel 3 eller 5 ikke længere gælder, ophæver Kommissionen begrænsningen og meddeler den registrerede de vigtigste årsager til begrænsningen. Samtidig oplyser Kommissionen den registrerede om muligheden for når som helst at klage til Den Europæiske Tilsynsførende for Databeskyttelse eller at indbringe en sag for Den Europæiske Unions Domstol.
            
            
               3.   Kommissionen evaluerer anvendelsen af de i artikel 3 og 5 omhandlede restriktioner et år efter vedtagelsen og ved afslutningen af relevante, udførte kommissionsanalyser og -procedurer vedrørende IUU-fiskeri. Derefter vurderer Kommissionen, om det er nødvendigt at opretholde en begrænsning.
            
         
         
            Artikel 8
            Evaluering foretaget af Kommissionens databeskyttelsesansvarlige
            
               1.   Kommissionens databeskyttelsesansvarlige skal uden unødigt ophold underrettes, når registreredes rettigheder begrænses i henhold til denne afgørelse. Efter anmodning gives den databeskyttelsesansvarlige adgang til dokumenteringen og al materiale, der indeholder underliggende faktiske og retlige elementer.
            
            
               2.   Den databeskyttelsesansvarlige kan anmode om en fornyet evaluering af begrænsningen. Den databeskyttelsesansvarlige underrettes om resultatet af den ønskede evaluering.
            
            
               3.   Kommissionen dokumenterer i hvert enkelt tilfælde, hvor anvendelsen af de rettigheder og forpligtelser, der er omhandlet i denne afgørelses artikel 2, stk. 2, er begrænset, inddragelse af den databeskyttelsesansvarlige.
            
         
         
            Artikel 9
            Ikrafttrædelse
            Denne afgørelse træder i kraft på tredjedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 6. november 2019.
            
               
                  På Kommissionens vegne
               
               
                  Formand
               
               Jean-Claude JUNCKER
            
         
         
            (1)  Unionen er kontraherende part i De Forenede Nationers havretskonvention af 10. december 1982 (UNCLOS), har ratificeret De Forenede Nationers aftale om gennemførelse af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskearter af 4. august 1995 (FN-aftale om fiskebestande) og har godkendt De Forenede Nationers Levnedsmiddel- og Landbrugsorganisations aftale af 24. november 1993 om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav (FAO's adfærdskodeks). Unionen er også part i aftalen om havnestatsforanstaltninger (PSMA), som blev godkendt på FAO-konferencens 36. samling (Rom, 18.-23. november 2009) i henhold til artikel XIV, stk. 1, i FAO's vedtægter ved resolution nr. 12/2009 af 22. november 2009.
         
            (2)  Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (EUT L 286 af 29.10.2008, s. 1).
         
            (3)  Kommissionens forordning (EF) nr. 1010/2009 af 22. oktober 2009 om gennemførelsesbestemmelser til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 280 af 27.10.2009, s. 5).
         
            (4)  Jf. navnlig artikel 28 og 30 i Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
         
            (5)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (6)  I Kommissionen styres opbevaring af sagsakter ved hjælp af den fælles opbevaringsliste, som er et retligt dokument (den seneste version er SEC(2010) 900) i form af en opbevaringsplan, hvori der fastsættes opbevaringsperioder for Kommissionens forskellige typer sagsakter.
         
            (7)  Jf. navnlig artikel 339 i TEUF.
         
            (8)  Gennemførelsen af de registreredes rettigheder i henhold til forordning (EU) 2018/1725 og overholdelsen af den dataansvarliges forpligtelser i medfør af denne forordning berører ikke Kommissionens behandling af retten til forsvar for personer, der er genstand for procedurerne. Integriteten og ægtheden af de beviser, der indsamles i forbindelse med analyser og procedurer, kan derfor ikke bringes i fare ved at ændre dokumenter, for så vidt som de blev modtaget eller indsamlet i overensstemmelse med de gældende procedureregler på området.
         
            (9)  Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).
         
            (10)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (EUT L 283 af 31.10.2017, s. 1).
         
            (11)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (12)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).